ΓΡΑΠΤΗ ΕΡΩΤΗΣΗ E-2764/97 υποβολή: Irene Soltwedel-Schδfer (V) προς την Επιτροπή (1 Σεπτεμβρίου 1997)

Θέμα: Σπογγώδης Εγκεφαλοπάθεια των Βοοειδών - Ασθένεια Creutzfeldt-Jakob

1. Πολλά περιστατικά της ασθένειας Creutzfeldt-Jakob (CJD) δεν καταγράφονται, δεδομένου ότι απαραίτητο στοιχείο της διάγνωσης θεωρείται το προχωρημένο στάδιο της άνοιας το οποίο μπορεί και να εκλείπει. Ποιά μέτρα έχει λάβει η Επιτροπή για να διορθώσει τα λανθασμένα αυτά στοιχεία της επιδημίας;

2. Ποιές προσπάθειες έχουν καταβληθεί για να διασφαλιστεί ότι στα πλαίσια των τρεχόντων προγραμμάτων σφαγής (στην Αγγλία και Γερμανία) τα μολυσμένα ή ασθενή ζώα αναγνωρίζονται ανάμεσα στα εξωτερικά (φαινομενικά) υγιή; Η αναγνώριση αυτή καθίσταται απαραίτητη για τον προσδιορισμό του πραγματικού αριθμού των μολυσμένων ζώων και των ενδεχόμενων περιπτώσεων nvCJD στον άνθρωπο, ιδιαίτερα από τη στιγμή που θεωρείται ότι, ενόψει της μεγάλης περιόδου επώασης, τα συνήθη κριτήρια για τη ΣΕΒ δεν θα είναι θετικά εάν τα ζώα σφάχθηκαν πριν από το τρίτο έτος της ηλικίας τους, παρότι μετέφεραν τον παθογόνο ιό. Ιδιαίτερα χρήσιμη είναι η συνεργασία με τους Ελβετούς στον συγκεκριμένο τομέα.

3. Πώς θεωρεί η Ευρωπαϊκή Επιτροπή την ενδεχόμενη επιδημιολογική εξέλιξη της SE/nvCJD υπό την προϋπόθεση ότι η περίοδος επώασης είναι (αντστρόφως!) ανάλογη με τον αριθμό των μολυσματικών σωματιδίων, λαμβάνοντας παράλληλα υπόψη ότι οι διάφοροι ιστοί μολυσμένων ζώων περιέχουν διαφορετικές ποσότητες μολυσματικής ουσίας (για παράδειγμα, τα μυώδη μέρη που καταναλώνονται κατά προτίμηση, περιλαμβάνουν μικρές ποσότητες μολυσματικής ουσίας, γεγονός που συνεπάγεται ιδιαίτερα μακρά περίοδο επώασης);

Απάντηση του κ. Flynn εξ ονόματος της Επιτροπής (6 Οκτωβρίου 1997)

1. Η αξιότιμη βουλευτής αναφέρεται σε γεγονότα που αφορούν περιστατικά της ασθένειας Creutzfeldt-Jacobs (σπογγώδης εγκεφαλοπάθεια των βοοειδών -ΣΕΒ) που δεν καταγράφονται. Η Επιτροπή ανέλαβε την πρωτοβουλία να ζητήσει από όλα τα κράτη μέλη να της παρέχουν στοιχεία σχετικά με τα περιστατικά της ΣΕΒ που έχουν καταγραφεί, σε εξαμηνιαία βάση, από το 1996. Η Επιτροπή γνωρίζει ότι η περίοδος επώασης της ασθένειας αυτής ενδέχεται να διαρκέσει πολλά χρόνια και ότι για την ανάπτυξη κλινικών συμπτωμάτων απαιτούνται πολλοί μήνες ή και πολλά χρόνια. Οι εθνικές υγειονομικές αρχές κοινοποιούν τα περιστατικά με βάση εκείνα που έχουν σαφώς διαπιστωθεί (επιβεβαιωμένα ή πιθανά) σε κάθε κράτος μέλος. Επίσης, έχει ήδη δοθεί ορισμός των επιβεβαιωμένων ή πιθανών περιστατικών στα πλαίσια του πρώτου προγράμματος έρευνας, το οποίο χρηματοδοτήθηκε μέσω του προγράμματος Biomed 1. Η Επιτροπή βασίζεται στους ορισμούς αυτούς για τις έρευνες που πραγματοποιεί. Τέλος, η συνεργασία μεταξύ των κρατών μελών όσον αφορά την εποπτεία της ΣΕΒ έχει διευρυνθεί στο πλαίσιο της δεύτερης πρόσκλησης υποβολής προσφορών του προγράμματος Biomed 2.

2. Όσον αφορά τα ζώα που δεν παρουσιάζουν εμφανή νευρολογικά συμπτώματα, προς το παρόν δεν υπάρχει κανένα διαθέσιμο ή επικυρωμένο τεστ διάγνωσης. Η Επιτροπή πάντως παρακολουθεί προσκτικά όλες τις ειδικές μελέτες που οδηγούν στη δημιουργία αξιόπιστων τεστ, τόσο στα προγράμματα σφαγής όσο και στα υγιή ζώα.

3. Η ερώτηση της αξιότιμης βουλευτή αναφέρεται στην έννοια της σχέσης δοσολογίας - αποτελέσματος και στην ακριβή γνώση του λοιμογόνου παράγοντα, που δεν είναι ακόμη γνωστός στην επιστημονική κοινότητα. Η Επιτροπή έχει καταβάλει ιδιαίτερη προσπάθεια με σκοπό τα ερωτήματα αυτά, μεταξύ άλλων, να αντιμετωπιστούν στο πλαίσιο της ειδικής πρόσκλησης υποβολής προτάσεων σχετικά με τη σπογγώδη εγκεφαλοπάθεια ((ΕΕ C 134 της 29.4.1997. )). Στο πλαίσιο αυτής της ειδικής πρόσκλησης, θα καταβληθεί προσπάθεια για να μελετηθούν ιδίως όλες οι πλευρές του προβλήματος αυτού που συνδέονται με την αξιολόγηση και την κοινοποίηση των κινδύνων, με στόχο την ακριβή και έγκυρη ενημέρωση των ευρωπαίων πολιτών, τους οποίους εκπροσωπεί η αξιότιμη βουλευτής.